
Odd Valdermo:
Mappevurdering, eksamen med egenproduserte hjelpemidler (læringsbok) eller begge deler i videregående skole?

Notat til Læringssenteret høsten 2003.
Ramme

Dette er mitt innspill til debatten om mappevurdering i videregående skole. Fokus fra min side er realfagene, men utgangspunktet er et mer helhetlig perspektiv på elevvurdering, og det trekkes linjer til andre fag og overførbare erfaringer der. Om mappevurdering blir innført i mange fag, kan dette også få konsekvenser for hele arbeidssituasjonen i skolehverdagen, avhengig av opplegg. 

Et helt sentralt spørsmål i denne diskusjonen er hvorvidt mappevurdering skal være eneste grunnlag for karaktersetting (med ev. muntlig eksamen), slik elevorganisasjonen går inn for
, eller om mappevurdering skal stå for en del av elevvurderingen i alle fag, slik NOU 2003:16 synes å legge mer opp til. I denne sammenheng hører det med at det i fremtiden ser ut til å bli svært få eksamener i videregående skole. Mot denne bakgrunn er det viktig å avklare hvilke prinsipper som må ligge til grunn for å ta i bruk mappevurdering i videregående skole, i hvert enkelt fag. Den siste understrekningen sikter til fagenes egenart.












Med elevvurdering tenkes her på vurdering (og motivasjon) av elevens læring og utvikling, både vurdert av lærer og av elevene selv,  men elevvurdering inngår selvsagt i en kompleks kontekst og noe av denne er markert på figuren.

Som figuren skal antyde, vil elevvurdering, uansett begrepsinnhold, bli berørt av mange forhold der elevene selv har liten påvirkning eller innflytelse. F.eks. vil det være et viktig spørsmål om elevvurdering og lærervurdering i større grad må ses i sammenheng (jf. undersøkelse om elevbok i matematikk i vgs 2003).

Tenkningen knyttet til både mappevurdering og bruk av læringsbok dreier seg både om læringsmåte og vurderingsform. Dette tas opp senere.

Intensjoner med elevvurdering

Ideelt må/bør/ønskes en hensiktsmessig vurderingsform å

1. motivere for og fremme god læring (utvikling), både for elever og lærere

2. bidra til å utvikle selvfølelse og selvtillit for alle elevene

3. være en reell dokumentasjon på individuell måloppnåelse i henhold til læreplanmål for faget

4. nyansere mellom ulike grader/nivå av måloppnåelse, grad av ”helhetlig kompetanse”. Det siste innebærer å se sammenhenger mellom teori og praksis, og kunne anvende sine kunnskaper i nye situasjoner

5. dokumentere kompetanse innen en stor del av fagets samlede målområder, altså dokumentere kompetanse i bredden 

6. sikre et nødvendig grunnlag av faktakunnskaper

7. ivaretar læringsforståelse og utvikling av gode læringsvaner. F.eks. legger NOU 2003:16 opp til ulike basiskunnskaper som læringsstrategier og IKT, og dette må være en del av vurderingssystemet for å bli tatt på alvor

8. skape nærhet i tid, form og metode mellom læring og vurdering, slik at læring i liten grad preges av skippertak

9. stimulere til læring gjennom samarbeid der det er hensiktsmessig

10. stimulere til oppfølging og videreutvikling av læringen

11.  ivareta fagets særpreg

12.  åpne for varierte former for dokumentasjon av kompetanse for å ivareta ulike elevforutsetninger og bredde av læringsmåter eller læringsstil, og stimulere for mer varierte læringsmåter

13.  motiverer for og innebære konstruktive muligheter for faglig differensiering, både for individuelt arbeid og for gruppemål. (primært uten at differensieringen får konsekvenser for karakterer)

14.  bygge opp elevenes kompetanse for egenvurdering

15.  skape tillit og pålitelighet både innad i skolen og utad, og gi god informasjon om læring og utvikling

16.  medføre noenlunde lik vurdering av elevprestasjoner ved ulike skoler, noe som innebærer avklarte kriterier

17.  ikke medføre ekstraarbeid for elever og lærere uten påviste læringseffekter. Må ikke bli for teksttung, såvel innen enkeltfag som samlet sett for hver elev.

18.  ivareta en viss bredde i fagsyn og i kunnskaps- og læringssyn

19. ha et høyt nivå av rettssikkerhet. Grunnlaget for dette ligger i klar organisering og tydelige kriterier, og at den enkelte skole har en kvalitetssikring for at vedtatte opplegg blir fulgt av alle lærerne.

Bakgrunn for sammenligninger. Noen reservasjoner

I fortsettelsen vil jeg gjøre et enkelt og forenklet forsøk på å vurdere mappevurdering som eneste vurderingsform opp mot Læringsbok (LB), det siste med eller uten mappevurdering. Med læringsbok menes et systematisk arbeid med elevnotater, der såvel faglæring som utvikling av læringsstrategier /-vaner inngår, og der elevene kan ta med sine notater til prøver og ved eksamen. LB er altså både et lærings- og testredskap, men intensjonene er å sikte mot at LB blir mest mulig overflødig som testhjelp. Det er bare da man kan levere gode besvarelser på f.eks. prøver. Mer info om LB finnes på www.plp.uit.no, klikk forskning og prosjekt. LB er også omtalt i boka ”Karakterer – mer enn karakter” som ble utgitt av Læringssenteret (LS) i 2003. Boka har også gode bidrag om mappevurdering, og vil være et viktig grunnlag for videre debatt om og utvikling av elevvurdering. LB tas mer utførlig opp i boka ”En læringsbevisst skole” fra 2002. Boka tar også opp erfaringer med mappevurdering, og overskrifta for dette kapitlet er ”Mappevurdering: veier og blindveier”. Jeg vil i tillegg forsøke å trekke inn andre, dokumenterte erfaringer med mappevurdering i ulike fag i vgs. 

Både ved mappevurdering og prøver/eksamen med læringsbok henger arbeidsmåte og vurderingsform nøye sammen. Begge sikter mot større læringsbevissthet gjennom arbeidsmåtene. Det er altså mange likheter mellom mappevurdering og tenkningen bak LB. Læringsbok kan også danne grunnlag for mappevurdering, i alle fall for deler av læringsmålene. Dette har vært et viktig fokus i prosjektet Læringsboka, og er også berørt nedenfor.

Før jeg går inn på en del av de 19 ”idealene” over, vil jeg ta med noen mer generelle refleksjoner om temaet. 

Generelt er det kanskje slik at en ny vurderingsform må begrunnes bedre enn ”tradisjonelle” vurderingsmåter som har vært benyttet over lang tid. På den andre siden vil de som arbeider for å ta i bruk nye vurderingsformer, ofte fremheve minussider ved eksisterende ordninger og plussider ved det uprøvde, på en slik måte at bildet blir helt galt. Et eksempel på dette finne man i Dysthe 1998xx:185-6.
 Sammenligningen der har to store svakheter: den har ikke fått med seg at det er skjedd svært mye i videregående skole mht. eksamensordninger og eksamensoppgaver de siste 10 årene, og at ”tradisjonell vurdering” som begrep, ikke lenger er hva det var, i alle fall i noen fag. I det faget jeg kjenner best, kjemi, har det de 10 siste årene vært gjort et fremragende arbeid av noen enkeltpersoner under ledelse av LS med å utvikle eksamensoppgaver som skulle gi større validitet i forhold til læreplanene, tross sterke protester fra kjemilærere. 

Dessuten bygger fremstillinger om mappevurdering på spinkle erfaring i norsk skole, faktisk helt uten erfaring for de aller fleste fagene på allmennfaglig studieretning. På lignende måte er de spesielle foki som noen ganger trekkes frem i forhold til mappevurdering, f.eks. slik Laila Aase gjør i sin utmerkete artikkel i boka ”Karakterer – mer enn karakterer” (side 93): 

”

· Elevenes behov for å ta hand om noe av sin egen læringsprosess og noe av grunnlaget for vurderingen.

· Elevenes behov for veiledning og støtte underveis i læringsprosessen.

· Elevenes behov for forutsigbarhet og forståelse av de krav vurderingen bygger på.

· Elevenes behov for å utvikle gode læringsstrategier.”

like viktige innenfor mer tradisjonelle lærings- og vurderingsmåter, og helt sentrale i arbeid med LB, selv uten mappevurdering. Aase påpeker på en fin måte i artikkelen at man må være vár for fagenes egenart, og at dette kan slå ut i forhold til vurderingsform.

I den videre drøfting blir det også lagt vekt på at en ny vurderingsform blir prøvd ut i mindre skala i et hvert fag der den er aktuell
. FoU i klasserommet vil trolig vise at det bare er på den måten man kan skaffe seg nødvendige kunnskaper for å unngå de mest uheldige sidene når dette gjennomføres i større skala. FoU-arbeid vil gi et bedre grunnlag til å utarbeide et bredere repertoar av sjangere for faget, inkludert vurderingskriterier. Det siste er helt nødvendig dersom ”elevvurdering” både skal bety lærers vurdering av elevarbeid, og elevenes vurdering av eget arbeid. Behov for vurderingskriterier blir også tatt opp senere.

Trolig er det slik at ingen vurderingsform ivaretar alle mål og intensjoner med fag og skole, men det er likevel viktig å få frem hvilke mål ved opplæringen som ikke fanges opp av/gjennom den aktuelle vurderingsformen, altså et spørsmål om validitet.

Det kunne også vært interessant å se på sammenhenger mellom vurderingsform og organisering av skoledagen, både av undervisningstid og studietid, av læringsareal for elever og lærere, satsing på og oppfølging av læringsklima og læringsmiljø, tidsbruk i forhold til læringsarbeidet, mm. Også slike foki er viktige elementer i ei total læringsbevissthet.

Erfaringer med mappevurdering og læringsbok

For noen fag ligger det trolig særlig godt til rette for mappevurdering. Formgivningsfag kan være et slikt eksempel, der mappevurdering også er ganske vanlig. Det samme var å forvente når det gjelder ulike yrkesfaglige tilbud, som f.eks. mekaniske fag. Men dette er ikke tilfellet i praksis ved de skolene vi kjenner til. Innenfor allmennfagene kjenner jeg bare forholdsvis få og enkle erfaringer med mappevurdering. Der er derfor noe overraskende at bl.a. NOU16/2003 legger så sterke føringer for mappevurdering. 

Det skjer mye i skolen for tiden, og det kan meget godt foregå utprøvinger av mappevurdering som jeg ikke kjenner til. Et søk på Internett gir mange treff for mappevurdering i videregående skoler. Ett prosjekt som har gått over lenger tid, gjelder matematikk ved Laksevåg vgs. Det aller meste av ”mappetreffene” er imidlertid prosjektbeskrivelser for Differensieringsprosjektet, altså mindre enn ca. 3 år, og der endelige resultater ikke forekommer ennå (senhøst ’03). 

Men ved de ca. 10 videregående skolene jeg har besøkt høsten ’03, er mappevurdering lite prøvd, selv om mappevurdering blir diskutert, ev. tatt opp på kurs- og møtedager. 

Innenfor allmennfagene har mappevurdering trolig vært mest prøvd i norsk, men det foreligger få nyere rapporter, og særlig rapporter som er basert på forskningsmessig oppfølging. De få referansene Laila Aase viser til i norsk skole, kan neppe sies å være grunnlag for umiddelbar innføring av mappevurdering, noe som vel egentlig også går frem av hennes artikkel. I LB-prosjektet ble mappevurdering utprøvd i noen fag som del av total vurdering i fagene (H&S-fag innen yrkesfaglig studieretning, og i norsk, kjemi og matematikk i allmennfag, VK2).

To norsklærere i LB-prosjektet brukte mappevurdering på nevnte måte på VK2, som del av vurderingsgrunnlaget. Deres erfaringer er omtalt i en kort og oversiktlig rapport som ligger på skolens hjemmeside http://www.kongsbakken.vgs.no (klikk prosjektet læringsboka nederst på hovedsiden). Rapporten viser mange positiv elev- og lærererfaringer med LB, også noen viktige kritiske innslag, men hovedbarrieren for ”mappedelen” er stor arbeidsmengde. De tror en ordning med stadig bearbeidelse av tekster passer dårlig i allmennfaglig studieretning (på både nynorsk og bokmål). Men les rapporten, i alle fall oppsummeringen.

En gruppe erfaringer, og faktisk den mest omfattende rapportering av oversikter for mappevurdering jeg kjenner fra vgs, er omtalt av Kjell Gulbrandsen i tidsskriftet Språk og språkundervisning i nr. 3/2003. Disse utprøvingene er basert på deler av EU’s mappeopplegg for fremmedspråk (se f.eks. http://www.nacell.org.uk/resources/pub_cilt/portfolio.htm). På samme måte som for norsk er prosesskriving en sentral del av metodikken og læringsstrategiene i disse oppleggene. Selv om prosesskriving kan være en viktig strategi i flere fag, blir dette likevel et svært begrenset repertoar av læringsstrategier i andre fag om det bare dreier seg om dette.

I hovedsak synes involverte utprøvere innen fremmedspråk å være rimelig godt fornøyd med mappe som arbeids- og vurderingsform, men det bør kanskje påpekes at dette dreier seg om få klasser og små klasser. At ca. 1/3 av deltakerne (lærere) ikke skrev rapporter, er et velkjent problem fra FoU-arbeid i skolen.

I uke 47 deltok undertegnede på planleggingsdager ved to videregående skoler i Nord-Norge. På direkte spørsmål mente lærerne i fremmedspråk at de fortsatt måtte ha prøver i fagene, selv ved bruk av mappevurdering. Det var for øvrig interessant at disse lærerne, som praktiserte LB i B-/C-språk, ikke var bekymret for elevenes faktakunnskaper. I hovedsak virket lærerne positive til LB i møter med undertegnede.

Innafor prosjektet Læringsboka så vi mappevurdering som et stort potensial for faglæring integrert med utvikling av bedre læringsstrategier og læringskontroll (læringsbevissthet). Vi la ned et betydelig arbeid med å utforme forslag til slike opplegg. Problemet er å få disse satt ut i live i tråd med intensjonene. Det har vært interessant å registrere at selv lærere som syntes dette var meget interessant og spennende, ikke klarte å legge om, gjøre nødvendige brudd med kulturarven. Noen av de hindringer vi har møtt, kan trolig knyttes til travle læreplaner og travle lærerdager, samt mangel på kultur for mappevurdering og vurderingsformer med hjelpemidler. Vi hadde flest lærere i faget kjemi i prosjektet, og bare noen av dem ønsket å gi seg i kast med mappevurdering. Av disse følte nok de fleste i ettertid at de ikke lyktes helt med mappemetodikkene (se rapport på prosjektets hjemmeside). For de som prøvde, syntes målsettingene å være uklare (se siste rapport på prosjektets hjemmeside). Trolig trengs det mer tid, ev. mer oppfølging utenfra for å få ”prosessene” i gang. Man kan heller ikke se bort fra behov for styring, for det ligger uansett en god del styring i våre hoder gjennom fagkulturene.

Her er noen av de viktigste ”mappebarrierene” (gjelder flere fag):

· arbeidet ble i stor grad preget av skippertak ved innleveringer. ”Mappen” fra LB ble i hovedsak innlevert to ganger i året, og derved oppnådde man i liten grad kontinuitet og synkronisering mellom læring og vurdering. (Dette problemet trenger vel ikke være like stort ved prosesskriving?)

· arbeidsmengden for elevene ble ofte for stor når de hadde mappevurdering i flere fag, noe som toppet seg ved innlevering på slutten av terminen.

· arbeidsmengden ble stor for lærerne med å følge opp og vurdere mappeproduktene

· lærerne hadde store problemer med å utforme vurderingskriterier, alene eller sammen med elevene.

Som en naturlig konsekvens av det siste opplevde lærere det som vanskelig å sette karakterer på de innleverte (presentasjons)mappene. En kjemilærer som gikk rimelig tungt inn i dette, opplevde at alle karakterene ble 4 eller 5 på mappedelen, noe som kunne skyldes uklare kriterier. Men noen elever ville selvsagt vite hva som skulle til for å få 6. En av kjemilærerne rapporterte imidlertid om rimelig godt samsvar mellom vurdering av mappe og ved prøver. Her kan også innholdet i mappa være utslagsgivende.

I tillegg kom praktiske problemer mht. å kunne ta ut eller markere/finne frem det som skulle vurderes.

Det må påpekes at i LB-prosjektet var mappevurdering en del av karaktergrunnlaget til elevene. Under slike forhold må man trolig være svært nøye med hvilke ”sjangere” man vektlegger i ulike fag, slik at fokus på mappe ikke øker arbeidsmengden og skaper unødvendig uvilje. Vi kan trekke frem eksempler på at de mer tradisjonelle ”gjøremål” i fag som matematikk og kjemi (innføringer, labbrapporter, osv.) fikk så stor plass i mappetenkningen at de trolig bidro til å redusere det fokus på elevenes læringsbevissthet som vi ønsket å utvikle. Dette kan tyde på at utvikling av elevenes læringsbevissthet er avhengig av lærers læringsbevissthet. 

Lærings- og elevsyn vil trolig være viktig for i hvilken grad man skal lykkes med så vel mappevurdering som ei god LB. Det er med interesse vi registrerer at i de klassene der dette har lyktes best, har lærerne i perioder stilt sterke krav til sine elever, men også gitt elevene friheter. Dette vil inngå i en kort rapport med ”videosnutter” om arbeidet ved Elverum vgs. sommeren ’04.

For å utvikle ei god LB, må man trolig ha mange flere prøver eller prøvelignende situasjoner. Prøver kan være gode læringssituasjoner for fag og for videreutvikling av ens LB, og med hjelpemidler trenger ikke prøvene forstyrre læringsarbeid i andre fag. Og faktisk er det mulig å legge prøvene inn i mappevurdering, noe som kan ha vært prøvd av lærere ved Laksevåg ut fra skolens hjemmeside, uten at jeg kjenner detaljene. Dette vil for øvrig bli prøvd i 3Kj ved Kongsbakken vgs våren ’04.

På bakgrunn av våre forskningsprosjekter i videregående skole fra 1995 er det grunn til betydelig tvil om at eksamen styrer undervisningen så sterk som mange hevder. Mange lærere legger f.eks. i mindre grad om sin undervisning enn vi hadde forventet når elevene får anledning til å ta med seg notatbøker til eksamen. I så fall får påstanden om at eksamen styrer undervisningen for stor vekt i noen sammenhenger i boka ”karakterer – mer enn karakterer”, jf. innlegg av Sverre Tveit. Eksamen er trolig i utgangspunktet blitt en konsekvens av undervisning, og en del av denne undervisningen er fortsatt en del av hverdagen.

Vi kan trolig oppsummere erfaringene så langt med at så vel for mappevurdering som for LB, med eller uten mappevurdering, gjenstår det en del arbeid før vi ha nådd de resultatene som de mange mulighetene peker mot. Det viktige fremover blir å kartlegge barrierene og bidra med motiverende ideer for lærerne.

Tross all god tro om og på mappevurdering, noe som også gjelder undertegnede, så fins det i dag svært lite dokumenterte utprøvinger, og ingen dokumentasjon på bruk av mappe som eneste vurderingsform i realfag eller i mange fag samtidig innen allmennfaglig studieretning. 

Ringnes/Hannisdal (2000:274)
 avviser mappevurdering som eneste grunnlag for karaktersetting. De har ikke begrunnet sin påstand, men jeg skal prøve påstanden i forhold til noen av de 19 punktene over.

Kommentarer til noen av de 19 punktene

Mot denne bakgrunn skal jeg kort kommentarer noen av de 19 punktene, i forhold til LB og mappevurdering. Når intet annet er sagt, gjelder kommentarene for realfag på VK-nivå.

Punktene 1 og 2 (motivasjon, selvfølelse og selvtillit): Både mappevurdering og LB kan gi verdifulle bidrag til flere elever som motivasjon og støtte for deres læring og utvikling, men problemene er å få dette til å fungere for alle elevene og for alle lærerne, hvor det kan dreie seg om å endre ”impregnerte” kulturer. Arbeidet må ikke bli for teksttungt, altså legge større vekt på muntlighet, både knyttet til LB og mappe. 

Men det dreier seg ikke bare om metode: resultatene vil klart være avhengig av lærer. For LB har vi kanskje best lyktes med motivasjons- og støttefunksjonen i faget matematikk ved Elverum vgs, der det ble satt et press på elevene for å få dem til å endre sine læringsstrategier. Det siste reiser spørsmål om læringssynet i NOU16/2003 er bredt nok.

Punktene  3–5 (dokumentasjon av fagkompetansen) vil være hovedbarrieren dersom mappevurdering skal være eneste vurderingsform for fastsetting av karakterer, ikke minst i en IKT-tid. Når arbeidet baseres på prosesskriving slik tilfellet er for språkopplæring, er det lettere for lærerne å følge utvikling av elevenes arbeid, og vite at det meste er deres eget produkt. I store klasser innen allmennfaglig studieretning og med dagens overfylte læreplaner vil lærerne få et problem med å gå god for at det elever legger frem i sin ”presentasjonsmappe”, er eget arbeid. Ikke minst er dette vanskelig i en tid med gode teknologiske muligheter for ”hjelp”, selv om arbeidet utføres på skolen. Ut fra mange års erfaring med FoU i vgs vil jeg påstå at oppfølging av elevene vil være svært ulik fra lærer til lærer, og gi større forskjeller mellom elevgrupper ved mappevurdering enn hva bedømmelse av prøver vil gi.

Trolig er det problemener med dokumentasjonen i forhold til disse punktene som ligger bak når Ringnes og Hannisdal avviser mappevurdering som eneste vurderingsmåte i kjemifaget. Men det går også på i hvilken grad vurderingsmåten tar høyde for fagets intensjoner, hvor stor del av læreplanmålene som blir vurdert, vurderingskriterier, mm. Totalt dreier det seg om validitet og reliabilitet. Dette gjelder selvsagt også om kunnskaper testes gjennom prøver, men her har man tross alt en tradisjon og kultur, noe som gjør vurderingsarbeidet mer likt for elever ved ulike skoler. 

Men mappevurdering kan ivareta noen mål som er lite etablert i fagkulturen, f.eks. oppfølging av fellesmål i kjemiplanene, og dette har også med validitet å gjøre.

På en måte er det ønskelig med stor forutsigbarhet i vurdering, så vel for elever som for lærere. Men målsettingen om helhetlig kompetanse (punkt 4) vil kreve en viss gran av forutsigbarhet også, slik at kompetanse på høyere nivå kan dokumenteres. For kjemifaget kan problembasert læring (PBL) være en av veiene å gå, noe vi skal ta opp i et planlagt ideheftet for LB og kjemi.

En spennende utvikling for kjemifaget kan trolig være om man innser at det ikke er nødvendig at alle kjemielevene lærer akkurat de samme tingene i skolen, noe elevene uansett ikke gjør! Men det må være en minsteplan, slik at postgymnasial utdanning vet litt om hva de kan bygge videre på. Det vil på sikt fremtvinge vurderingsformer som både styres sentralt og lokalt.

Faktakunnskaper er noe som må tas på alvor. For LB kan dette følges opp gjennom prøver, ikke minst ved å legge første prøve i faget svært tidlig slik at elevene selv ser hvor viktig faktakunnskaper er selv om de har hjelpemidler tilgjengelige. Faktakunnskaper av et visst omfang er en forutsetning for å anvende kunnskaper på høyere taksonomisk nivå, samt oppnå en viss kunnskapsproduksjon innen et gitt tidsrom. Vurderingsformer med hjelpemidler kan forlede elever og lærere til å tro at faktakunnskaper ikke er viktige. Et viktig spørsmål er om mappevurdering alene kan ivareta dette behovet?  Dette kan følges opp på ulike måte også gjennom mappevurdering når man først er klar over faren, men da er heller ikke mappevurdering eneste vurderingsmåte.

Når det gjelder punkt 7 (utvikle læringsvaner), kan mappevurdering representere et stort potensial, og dette gjelder kanskje enda mer for LB med mappevurdering. Begrunnelsen for det siste – forutsatt tilstrekkelig utviklet lærerkompetanse – er at det trolig er lettere å bygge opp et større repertoar av læringsstrategier i tilknytning til LB, gjennom mange og kortere læringsoppdrag. Men for begge gjelder at dersom fokus mer går mot innleveringer av ferdige produkter, gjerne knyttet til tradisjonelle skriftlige arbeid i faget, kan dette av tids- og fokushensyn bidra til å svekke en mer kontinuerlige utvikling av læringsbevissthet. 

Det blir en stor og viktig oppgave for de som skal utarbeide de nasjonale prøvene å få med hva som gjøres for å utvikle elevenes læringsstrategier, en av basisferdighetene i NOU 16/2003.

Nærhet i tid for læring og vurdering kan trolig best skapes om vurderingen skjer der og da, altså under læringsarbeidet. En av intensjonene ved mappevurdering er at elevenes arbeid skal kunne forbedres før innlevering. Så lenge metodikken er prosesskriving, er dette OK, for da blir et arbeid som oftest ferdigstillet før man går videre. Ellers kan viktig læringsarbeid blir utsatt, fordi det skulle fullføres senere, slik vi så det i prosjektet Læringsboka, og for læring i realfag kan dette være spesielt uheldig. 

For øvrig vil en komplementær tenkemåte for læring tilsi at vurdering både må ligge nær læring og noe på distanse.

Jeg er lite glad i begrepet samarbeidslæring, noe som er problematisert i boka En læringsbevisst skole. Ordet er filologisk uklart, mens derimot læring gjennom samarbeid gir et noe klarere signal om at læring (av fag) skal være i fokus. Når elevene på VK-nivå får studietimer til disposisjon, foretrekker de i over 90 % av tiden å arbeide individuelt. Dette kan være et uttrykk for at de føringer vi legger ift. læring gjennom samarbeid (oppgaver/problemstillinger, organisering mm.) ikke er god nok i dagens skolesystem sett under ett. Dette er et gjennomgående problem i arbeid med læringsstrategier: en ting er å ta nye strategier i bruk, en annen å nå frem til et høyt nivå for læring gjennom måten strategien ivaretas.

Mappevurdering ev. LB m/mappevurdering utgjør avgjort det største potensial for å innfri punkt 10. Men en slik videreutvikling vil for de fleste elevene bare lykkes gjennom lærers innspill og oppfølging.

Når det gjelder fagenes særpreg (11) er det foreløpig svært lite å bygge på av erfaringer med mappevurdering, men mulighetene er mange også innen realfag. For realfagene er det viktig men kontinuitet i læringsarbeidet.

De 19 punktene blir forøvrig tatt opp i arbeidet med det nevnte ideheftet for kjemi.

mmmmmmmmmmmmmmmm

En høyst foreløpige konklusjon

Tiden er neppe inne til å ta i bruk mappevurdering i bruk som eneste vurderingsmåte i realfag på VK-nivå. Ei sterkt påtvunget mappevurdering kan lett gi ubehagelige tilbakeslag. Litt av det har vi sett med flerfaglige prosjekter i skolen (jf. rapport fra Nordlandsforskning). Holdninger og uvilje til endringer man ikke ønsker eller forstår selv, vil kunne skape store ulikheter for elevene i en lærings- og vurderingsform der vi mangler kultur.

Mappevurdering knyttet til læringsbok er trolig en meget god tilnærming for både å utvikle fagforståelse og læringsforståelse. Noe av målsetting med det nevnte ideheftet er å støtte opp om slikt arbeid, for gradvis å endre kulturer.

I prinsippet skulle mappevurdering vært fullt mulig som eneste vurderingsform innen fag som kjemi, men mange lærere ville ikke klare å gjennomføre dette på en forsvarlig måte for elevene, kanskje særlig pga. holdninger og tradisjoner. Å bygge opp et godt nok grunnlag vil ta tid. Det må utvikles hjelpemidler for lærere og elever og det må avsettes nok ressurser til oppfølging over tid. Kanskje er LB, med gradvis mer mappe, en tryggere vei å gå. 

Viktige spørsmål og siktemål 
i arbeidet med det omtalte ideheftet for kjemi, i tillegg til det som er nevnt i teksten over, kan være innspill som gjør læring og vurdering spennende, uten å skape illusjoner om at læring kan gjøres lettvint. Det kan blant annet også være viktig å vise muligheter for å lette oppfølgingsarbeidet for lærerne, bidra til bedre vurderingskriterier, se på hvordan muntlig eksamen knyttet til mappevurdering kan dokumentere kompetanse på flere områder, for å nevne noe.

� Elevorganisasjonen ser ut til å sette mappevurdering opp mot tradisjonell eksamen uten hjelpemidler.


� NB feilt årstall???


� Tror det er viktig at slike erfaringer baseres på forskning. Fremstillinger fra skolene om deres egne erfaringer har dessverre ofte en del ”slagsider”.


� Ringnes V. og Hannisdal, M: Kjemi i skolen – undervisning og læring . Høyskoleforlaget 2000. 





